De Ruyter doen glo regstappe ná Twitter-dreigementeAndré de Ruyter, uitvoerende hoof van Eskom. (Argieffoto) André de Ruyter, Eskom se uitvoerende hoof, gaan glo regstappe doen ná ’n reeks dreigemente teenoor hom op Twitter gemaak is. Die twiets, wat deur ene Vusi Khoza (@vusumuzikhoza), ŉ EFF-leier in KwaZulu-Natal, gemaak is, is intussen van dié platform verwyder. Khoza het onder meer ŉ beroep om mense gedoen om De Ruyter en Kie. aan te rand en sy adres op sosiale media te publiseer. News24 berig hulle het bevestiging by Eskom ontvang dat iemand by die energieverskaffer se sekuriteitspan ŉ saak van intimidasie namens De Ruyter aanhangig gaan maak. Eskom se woordvoerder, Sikonathi Mantshantsha, het aan News24 gesê die twiets kom op aanhitsing tot geweld en die pleeg van ŉ misdaad neer. Mantshantsha het nog nie op Maroela Media se navrae hieroor gereageer nie. Dit is ook nie duidelik teen wie die klag gelê gaan word en of dit reeds gedoen is nie. News24 het skermskote van die twiets gepubliseer waarin Khoza onder meer ŉ beroep op mense doen om De Ruyter en ander belanghebbendes, onder wie Pravin Gordhan, minister van openbare ondernemings, op te spoor en te “m***”. Dreigemente wat op Twitter teenoor André de Ruyter, Eskom se uitvoerende hoof, gemaak is. (Foto: Skermskoot / News24) Dreigemente wat op Twitter teenoor André de Ruyter, Eskom se uitvoerende hoof, gemaak is. (Foto: Skermskoot / News24) De Ruyter het die afgelope ruk onder skoot gekom nadat grootskaalse beurtkrag regoor die land in werking gestel is. Hy is uit verskeie oorde gekritiseer en ook deur sommige mense versoek om te bedank. Ander het geëis dat Eskom De Ruyter asook Jan Oberholzer, bedryfshoof, die trekpas moet gee. Eskom hou om 10:00 ŉ nuuskonferensie oor die jongste verwikkelinge rakende uitdagings met Eskom se stelsels.